Naq yoo chi kꞌulmaank aꞌin,
laj Saulo toj yoo chixrahobꞌtesinkilebꞌ li nekeꞌpaabꞌan re li Qaawaꞌ ut yoo chixyebꞌal naq toj tixkamsihebꞌ.
Joꞌkan naq koo rikꞌin li xyuwaꞌil aj tij.
Ut kixtzꞌaama li xhu chiru re tixqꞌaxtesi saꞌ ebꞌ li kabꞌ li nekeꞌxchꞌutubꞌ wiꞌ ribꞌebꞌ laj judío aran Damasco re taaruuq tixchapebꞌ laj paabꞌanel li tixtaw aran,
joꞌ wiinq joꞌ ixq.
Tixchapebꞌ ut tixkꞌamebꞌ chi preexil Jerusalén.
Yoo chi xik ut naq ak wulak re saꞌ li tenamit Damasco,
saꞌ junpaat kisuteꞌ xbꞌan jun chanchan xam kichal saꞌ choxa.
Kitꞌaneꞌ saꞌ chꞌochꞌ laj Saulo ut kirabꞌi jun xyaabꞌ kux yoo chixyebꞌal re:
—At Saulo,
at Saulo,
¿Kꞌaꞌut naq yookat chixbꞌaanunkil raylal we?—
Laj Saulo kixye:
—¿Anihat laaꞌat,
at Qaawaꞌ?
— Ut li yoo chi aatinak kixye:
—Laaꞌin li Jesús li xikꞌ yookat chirilbꞌal.
Yookat chixtawasinkil aawibꞌ naq xikꞌ yookat chiwilbꞌal,
chan.
Nasiksot xbꞌan xxiw laj Saulo naq kixye:
—Qaawaꞌ,
¿kꞌaꞌru taawaj tinbꞌaanu?
chan.
Ut li Qaawaꞌ kixye:
—Waklin ut ayu saꞌ li tenamit,
ut aran taayeheqꞌ aawe kꞌaꞌru us taabꞌaanu,
chan.
Ut ebꞌ li wiinq li yookebꞌ chi xik rochbꞌen sachsookebꞌ xchꞌool keꞌkana.
Yookebꞌ chirabꞌinkil li yoo chi aatinak,
abꞌanan inkꞌaꞌ keꞌril ru li ani yoo chi aatinak.
Kiwakli laj Saulo ut naq kixte li xnaqꞌ ru,
inkꞌaꞌ chik kiꞌilok.
Chꞌilonbꞌil chi ruqꞌ naq kikꞌameꞌ saꞌ li tenamit Damasco.
Aran kiwan chiru oxibꞌ kutan.
Inkꞌaꞌ naꞌilok ut inkꞌaꞌ kiwaꞌak chi moko kiꞌukꞌak.
Aran Damasco wan jun laj paabꞌanel aj Ananías xkꞌabꞌaꞌ.
Li Qaawaꞌ kiꞌaatinak rikꞌin saꞌ visión ut kixye re:
—At Ananías.
— Kichaqꞌok ut kixye re:
—Weꞌkin,
Qaawaꞌ.—
Ut li Qaawaꞌ kixye re:
—Laaꞌin tinye aawe,
ayu saꞌ rochoch laj Judas li wan saꞌ li nim bꞌe li Tiik nekeꞌxye re.
Aran taasikꞌ jun li wiinq li xchal chaq Tarso.
Aj Saulo xkꞌabꞌaꞌ.
Aꞌan yoo chi tijok aran.
Laj Saulo xril jun li visión.
Xat-ok rikꞌin naq xril ut xakꞌe laawuqꞌ saꞌ xbꞌeen re naq taaꞌiloq wiꞌchik,
chan li Qaawaꞌ.
Laj Ananías kichaqꞌok ut kixye:
—At Qaawaꞌ,
nabꞌal keꞌyehok resil we naq xikꞌ narilebꞌ laj paabꞌanel li wiinq aꞌan.
Kꞌajoꞌ li raylal nalajxbꞌaanu rehebꞌ laawalal aakꞌajol li wankebꞌ aran Jerusalén.
Ut joꞌkan ajwiꞌ arin xkꞌeheꞌ xwankil xbꞌanebꞌ li xbꞌeenil aj tij chixkꞌebꞌalebꞌ saꞌ tzꞌalam chixjunilebꞌ li nekeꞌpaabꞌan aawe,
chan laj Ananías.
Ut li Qaawaꞌ kixye re:
—Ayu xbꞌan naq li wiinq aꞌan sikꞌbꞌil ru inbꞌan re xyebꞌal resil li kolbꞌa ibꞌ saꞌ inkꞌabꞌaꞌ laaꞌin rehebꞌ li wankebꞌ saꞌ xwankil ut rehebꞌ ajwiꞌ li maawaꞌebꞌ aj judío joꞌkebꞌ ajwiꞌ li ralal xkꞌajol laj Israel.
Laaꞌin tinkꞌut chiru joꞌ kꞌial li raylal tento tixkꞌul saꞌ inkꞌabꞌaꞌ laaꞌin,
chan li Qaawaꞌ.
Koo ut laj Ananías ut kiꞌok saꞌ li kabꞌ joꞌ kiyeheꞌ re.
Kixkꞌe li ruqꞌ saꞌ xbꞌeen laj Saulo ut kixye re:
—Hermano Saulo,
li Qaawaꞌ Jesús,
li kixkꞌutbꞌesi ribꞌ chaawu saꞌ li bꞌe naq yookat chi chaalk arin,
aꞌan xtaqlan chaq we arin re naq taaruuq tat-iloq wiꞌchik ut taakꞌul li Santil Musiqꞌej,
chan laj Ananías re.
Ut saꞌ junpaat kitꞌaneꞌ chanchan xpat li ru ut kiꞌilok wiꞌchik.
Kixaqli ut kikubꞌsiik xhaꞌ.
Ut naq ak xwaꞌak,
kikawu wiꞌchik.
Laj Saulo kikana wibꞌ oxibꞌ kutan saꞌ xyaanqebꞌ laj paabꞌanel li wankebꞌ Damasco.